WINMED ส่งซิก Q3 โตเด่น รับ “ไฮซีซัน” – ยอดขายชุดตรวจ “โควิด-19” หนุน
WINMED คาดทิศทางไตรมาส 3/64 เติบโตโดดเด่นหลังธุรกิจเข้าสู่ช่วงไฮซีซั่น ความต้องการกลุ่มผลิตภัณฑ์ป้องกัน-ตรวจคัดกรองโควิด-19 หนุนรายได้เติบโตต่อเนื่อง
WINMED คาดทิศทาง Q3/64 เติบโตเด่นหลังธุรกิจเข้าสู่ช่วงไฮซีซั่น ความต้องการกลุ่มผลิตภัณฑ์ป้องกัน-ตรวจคัดกรองโควิด-19 หนุนรายได้เติบโตต่อเนื่อง
17 ส.ค. 2564

นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED เปิดเผยว่า ผลประกอบการครึ่งปีแรก 2564 บริษัทมีรายได้รวม 235.32 ล้านบาท ลดลงจากช่วงเดียวกันปีก่อนที่มีรายได้รวม 245.69 ล้านบาท จำนวน 10.37 ล้านบาท หรือลดลง  4.22 % และมีกำไรสุทธิ 14.47 ล้านบาท ลดลงจากช่วงเดียวกันปีก่อนที่มีกำไรสุทธิ 16.34 ล้านบาท จำนวน 1.87 ล้านบาท หรือลดลง 11.47 %
สำหรับผลประกอบการไตรมาส 2 ปี 2564 บริษัทมีรายได้รวม 116.36 ล้านบาท เพิ่มขึ้นจากช่วงเดียวกันปีก่อนที่มีรายได้รวม 114.31 ล้านบาท จำนวน 2.05 ล้านบาท หรือเพิ่มขึ้น 1.79% และมีกำไรสุทธิ 3.91 ล้านบาท ลดลงจากช่วงเดียวกันปีก่อนที่มีกำไรสุทธิ 6.80 ล้านบาท จำนวน 2.89 ล้านบาท หรือลดลง 42.5 %
สาเหตุที่ผลประกอบการของบริษัท ส่วนที่เป็นกำไรสุทธิในไตรมาส 2/64 ปรับตัวลดลง เป็นผลจากค่าใช้จ่ายที่ใช้ดำเนินการเข้าจดทะเบียนในตลาดหลักทรัพย์ฯ จำนวน 5.3 ล้านบาท ซึ่งเป็นค่าใช้จ่ายครั้งเดียว (One Time Expense) อีกทั้งรายได้กลุ่มผลิตภัณฑ์ธนาคารโลหิตและความปลอดภัยโลหิตปรับตัวลดลง เนื่องจากได้รับผลกระทบจากสถานการณ์การแพร่ระบาดโควิด-19 ส่งผลให้การบริจาคโลหิตและความต้องการใช้โลหิตลดลง ผู้ใช้บริการงดการเดินทางตามมาตรการภาครัฐ อีกทั้งจำนวนผู้ป่วยผ่าตัดที่ลดลงสืบเนื่องจากนโยบายภาครัฐในการเลื่อนการผ่าตัดที่ไม่จำเป็นออกไปก่อน
อย่างไรก็ตาม หากไม่รวมค่าใช้จ่ายที่ใช้ดำเนินการเข้าจดทะเบียนในตลาดหลักทรัพย์ฯ ผลประกอบการของบริษัทส่วนที่เป็นกำไรสุทธิในไตรมาส 2/64 ปรับตัวเพิ่มขึ้น 1.36 ล้านบาท หรือเพิ่มขึ้น 20.07% และผลประกอบการครึ่งปีแรก 2564 มีกำไรสุทธิปรับตัวเพิ่มขึ้น 2.38 ล้านบาทหรือเพิ่มขึ้น 14.56% เมื่อเทียบจากช่วงเดียวกันปีก่อน โดยมีปัจจัยสนับสนุนจากโครงการของสำนักงานหลักประกันสุขภาพแห่งชาติ(สปสช.)ที่ให้ความสำคัญกับการตรวจคัดกรองมะเร็งปากมดลูกมากขึ้น ส่งผลให้รายได้ของกลุ่มผลิตภัณฑ์สุขภาพสตรีปรับตัวเพิ่มขึ้น 26%
สำหรับทิศทางธุรกิจช่วงไตรมาส 3/64 คาดว่ามีแนวโน้มเติบโตโดดเด่น เนื่องจากธุรกิจเข้าสู่ช่วงไฮซีซั่น ซึ่งคิดเป็นสัดส่วนรายได้อยู่ที่ประมาณ 60% เมื่อเทียบกับช่วงครึ่งปีแรกที่ 40% โดยชุดตรวจ Biocredit Covid -19 Antigen ชุดตรวจคัดกรองโควิด-19 แบบเร่งด่วน โดยบุคลากรทางการแพทย์ ที่บริษัทได้รับแต่งตั้งเป็นตัวแทนจำหน่าย มีกระแสตอบรับที่ดี ได้รับคำสั่งซื้อเข้ามาแล้วจากสถานพยาบาลทั่วประเทศ คาดว่าจะสามารถรับรู้รายได้ในช่วงไตรมาส 3 นี้
อีกทั้ง เตรียมออกผลิตภัณฑ์กลุ่มป้องกันและตรวจคัดกรองโควิด-19 ที่มีแนวโน้มความต้องการเพิ่มสูงขึ้น ได้แก่ 1. ผลิตภัณฑ์ตรวจยืนยัน โควิด-19 โดยระบบอัตโนมัติ (fully automated, high-throughput molecular diagnostic system) 2.ผลิตภัณฑ์ชุดตรวจคัดกรองโควิด-19 ด้วยตนเอง (Antigen Test Kit) ที่มีประสิทธิภาพ มีความแม่นยำ รวดเร็ว 3.ผลิตภัณฑ์นวัตกรรมป้องกันเชื้อไวรัส อาทิ หน้ากากอนามัย และ 4.สินค้านวัตกรรมทางการแพทย์ ชุดทำความสะอาดฆ่าเชื้อในห้องผ่าตัด ห้องฉุกเฉิน และสถานพยาบาล สำหรับช่วยป้องกันและควบคุมการติดเชื้อ สร้างรายได้ให้บริษัท เติบโตต่อเนื่องตามเป้าหมายที่วางไว้